
Kapitel 1


Skyerne havde truet de mange orangeklædte mænd hele aftenen. Det var dog blevet ved truslen, og regnen var udeblevet. De myldrede rundt med deres maskiner - de orange mænd. Set fra skyerne var de som små myrer, der alle arbejdede i den samme lille myretue. De var alle forbundet, og man kunne allerede efter de første par nætter ane, hvad de små orange myrer havde sat gang i. Det var tydeligvis et byggeri af en anseelig størrelse, og havde skyerne kunnet tale sammen, så havde de sikkert sagt noget i retning af, at det nok skulle blive et stort og flot byggeri med tiden. Det havde i hvert fald tegningen til det. Nu sagde skyerne imidlertid ikke rigtig noget, for de kiggede ikke ned på de orange mænd, men drev videre hen over den nattehimmel, som tidligere havde været en aftenhimmel, der nu var blevet vekslet til et noget mørkere og mere dystert låg over byggeriet og de orange mænd.


‘Vi lukker og slukker for i nat.’ råbte Hansen, der var sjakbajsen på udgravningen.


Han signalerede til gutterne i de forskellige maskiner ved at køre hånden sidelæns langs halsen, så de kunne stoppe maskinerne.


Ingen kunne alligevel høre Hansen over de store gravemaskiner og de tilhørende lastvogne, der slæbte den udgravede jord væk fra det enorme anlægsarbejde, som inden for de næste fire år meget gerne skulle blive til en omfartsvej. Jakob sprang ud af en af de helt store gravemaskiner, der stod og hvæsede efter ham, da han havde slukket for den store dieselmotor. Han hev sit høreværn af og satte en orange hjelm på hovedet. Alle foreskrevne sikkerhedsregler blev overholdt til punkt og prikke. Hansen var en god chef, men han elskede regler - og regler var til for at blive overholdt. Jakob skød i en lige linje over det knoldede underlag af jord, som lå der og ventede på at blive gravet, udformet og pakket ind i den beton og asfalt, der senere skulle udgøre Danmarks største omfartsvej.


‘Hansen!’ råbte Jakob.


Han gik tættere på den store rødhårede mand, der var i færd med at revse et par kollegaer, for ikke at have deres hjelme på.


‘Det her er en byggeplads. På en byggeplads er der regler. Hvis I ikke fatter det, så må I rejse tilbage til Gdánsk eller hvor fanden I kommer fra.’ råbte Hansen, der kun blev endnu mere rødmosset af at hidse sig op.


‘Jeg er sgu fra Korsør.’ sagde den ene på gebrokkent dansk, mens han rodede med sit bælte, hvor hans hjelm sad fastspændt.


Den anden polak grinede af sin landsmand og fandt sin hjelm frem i en hulens fart.


‘Korsør er det samme som Polen for mig! Alt syd for Køge kan for min skyld være Tyskland eller Polen.’


Det fik både Hansen og polakkerne til at grine.


‘Jeg er fra Vesterbro. Må jeg godt lige gøre min rende færdig i tilfælde af, at vi får regn i løbet af dagen.’ afbrød Jakob.


Han pegede op på skyerne, som om de havde gjort ham noget. De havde jo netop ikke givet noget som helst regn, så Jakobs gestikuleren virkede noget fordomsfuldt mod skyer som en samlet masse.


‘Er du virkelig fra Vesterbro? Du virker sgu lidt for dum til at være fra Vesterbro? Er du sikker på, at der ikke er lidt Amager gemt i dig?’ spurgte Hansen.


Han gik mod en af skurvognene. Jakob fulgte efter, for selvom han holdt af, når Hansen gav ham en sviner, så havde han ret beset ikke fået svar på sit spørgsmål.


‘Du er måske selv fra Amager, Hansen?’ svarede Jakob friskt, hvilket hans chef ignorerede fuldkommen.


Kun en enkelt person på pladsen uddelte svinere, og det var Hansen. Alle andre blev ignoreret - lige med undtagelse af polakkerne fra Korsør.


‘Glem det. Du får ikke overtid for ekstra arbejde, din morakker.’ svarede Hansen kort og kontant.


Hansen kunne sikkert godt se fornuften i at få gravet en rende færdig, men det passede ham sjældent at skulle betale for den slags - og hvis han skulle betale, så var det i hvert fald ikke overtid. Det var Jakob helt bevidst om


‘Jeg var slet ikke klar over, at vi fik løn for at arbejde her. Det bliver min kæreste glad for at høre.’ svarede Jakob.


Han holdt døren til skurvognen for sin chef, der øjeblikkeligt lod selvlysende vest og hjelm falde, så snart fødderne ramte indersiden af skurvognen.


‘Har du en kæreste? Han er sikkert også så grim, at han ikke selv kan få et arbejde, så fortæl ham bare, at du får lidt lommepenge for at gå til hånde på pladsen.’ svarede Hansen.


Han var allerede i gang med at pakke sammen, så han kunne komme hjem og sove. Klokken nærmede sig fem om morgenen. Hansens røde hår strittede en del mere, end det havde gjort, da de var startet lidt før ni den foregående aften.


Jakob lukkede døren efter sig og gik tilbage mod gravemaskinen, som drengene på pladsen kaldte Svigermor af åbenlyse årsager. Det blev i hvert fald åbenlyst, så snart man så bagpartiet på den store maskine. Sekundet senere kom Hansen ud af skurvognen i en fart, som var han kommet for sent til sin egen begravelse.


‘Slukker du selv natlampen, når du er færdig?’ råbte Hansen.


Han pegede mod de kæmpe projektører, der havde holdt pladsen badet i lys hele natten. Jakob vinkede med armen velvidende, at Hansen var bedøvende ligeglad med, om han fløjtede, vinkede eller dansede sit svar tilbage til sin chef.


Når man havde arbejdet med anlæg i så mange år, som Hansen havde, så var der to ting, der var mere hellige end sikkerhedsregler og side 9-pigen i Ekstra Bladet. Det ene var aftensmad, som for enhver hårdtarbejdende jord- og betonarbejder var dagens vigtigste og bedste måltid. Det var også det eneste måltid, som man ikke spiste i en skurvogn, for selv om duften af mandehørm, jordslået tøj og dieselolie sandsynligvis havde sin egen charme, så slog det ikke duften af en frikadelle i ens eget hjem. Det andet var nattesøvn, som i den grad blev spoleret, når man skulle arbejde om natten.


Derfor styrede Hansen direkte mod dynerne ved siden af fru Hansen, der havde haft den tvivlsomme ære at kunne pryde sig med netop det efternavn i snart femogtredive år. Jakob åbnede døren til Svigermor og kravlede op på sit sæde. Han satte hjelmen på krogen bag døren og fandt sit høreværn frem. Han var forsigtig med den slags, for han havde allerede en anelse tinnitus, som han ikke havde i sinde at forværre. Han gav indimellem Svigermor skylden, men i virkeligheden var det nok AC/DC og Metallicas lydmænd, der burde have siddet i anklagestolen. Carlsberg og Tuborg ville helt sikkert vidne om mange våde koncerter (i tørvejr), hvor Jakob havde stillet sig for tæt på højttalere for virkelig at kunne opleve lyden live. Det var i hvert fald, hvad han påstod, i de stille dage efter koncerterne, hvor hørelsen stort set var kaput. Han gik i gang med at grave, eller rettere lod han Svigermor gøre det beskidte arbejde. Det ville ikke tage lang tid at få gravet den sidste del af den rende, som arbejderne i jorden havde markeret med snor og markørpinde. Jakob var selv startet i jorden, da han i sin tid blev jord- og betonarbejder. Han havde været seksten år gammel og ude af stand til at løfte den skovl, som Hansen dengang havde stukket i hånden på ham med en kommentar om, at hans datter på fjorten havde flere muskler end Jakob.


Jakob havde nogle år senere mødt hende til en reception, og han var derfor villig til at give Hansen ret. Der sad nogle pænt store kanoner på overarmene af den tøs. Nu var der snart gået ti år, og Jakob arbejdede stadig for Hansen, som for fire år siden havde overladt ham Svigermor.


Forfremmelsen var helt fortjent efter seks år i jorden, men den hang tilfældigvis også sammen med, at Jakob scorede sejrsmålet for Hansen Allstars i en finale mod et lokalt malerfirma i en firmafodboldkamp. Hansen selv stod på mål, både dengang og nu, men dengang havde Jakob været stjerneangriberen, der scorede de vigtige mål for sjakket.


Siden da var der kommet yngre og bedre spillere til holdet, så nu fristede Jakob en tilværelse på bænken, som han inderst inde var fint tilfreds med. Han havde fået sine femten minutters succes på holdet, og nu var det de yngre kræfter, der måtte bære Hansen Allstars til pokaler og triumfer i Hedehusene og omegn.


‘Kom så, skatterøv. Nu tager vi lige det sidste, og så lukker vi biksen for i nat.’ sagde Jakob.


Svigermor adlød. Det havde været kærlighed ved første blik imellem de to, som nu var gift med hinanden på godt og ondt. Svigermor havde været Jakob tro og loyal hele vejen, og Jakob havde omvendt altid passet godt på den store pige og sørget for, at hun altid var kampklar.


De havde også været igennem hårde tider, da Svigermor havde været ved at stå af, men dygtige mekanikere, der havde forsikret Jakob om, at hun havde mange gode år endnu, havde reddet hende fra en alt for tidlig død. Jakob kørte Svigermor på autopilot. Han tænkte ikke rigtig over, hvad hans hænder lavede med styrepindene, men holdt et koncentreret blik på, hvad der foregik ude ved den store skovl, der med lethed løftede kilovis af jord, hver gang den brød med jorden. Han var derfor mentalt fanget i den sagnomspundne kamp mod malerne, da der lød et kæmpe brag fra hullet, hvor den store grab havde ramt noget, der ikke lød som hverken jord eller sten.


‘Hvad nu?’ råbte Jakob og rakte bagud i kabinen.


Han fandt et kort over området, der tydeligt viste, hvor renderne gik. Han havde før ramt alt lige fra lyslederkabler til vandrør, men havde indtil dette øjeblik været sikker på, at lige præcis dette område var helt nøgent for den slags. Der burde ikke være andet end jord og sten - og et hurtigt kig på kortet bekræftede også den formodning. Han tog hjelmen på og sprang ud af kabinen. Han gik bag om den store maskine for at komme rundt om den rende, der næsten allerede var færdiggravet. Det var først der, at han opdagede regnen, der var begyndt at sile ned.


Jorden takkede ærbødigt for nedbøren og kvitterede øjeblikkeligt med et fint lag mudder, der hverken hjalp på underlagets beskaffenhed eller Jakobs humør.


‘Hold kæft, hvor er det latterligt!’ råbte Jakob af regnvejret, mens han fedtede sine sikkerhedssko ind i nyskabt mudder.


Han nåede med besvær hullet, hvor grabben havde gjort et fint indhug i jorden. Han kunne intet se, så han sprang ned i renden. Det var tydeligt, at det ikke havde været et vandrør, for der var ikke mere vand i renden, end der var på resten af jorden. Da Jakob kom tættere på gerningsstedet, kunne han se splinter af træ alle vegne. Det undrede ham, for det havde fra kabinen lydt langt mere voldsomt end et stykke træ. Det var en kasse af en slags i noget lyst træ, der lignede almindelige planker fra et billigt ubehandlet gulv. På træstykkerne var der markeret med sort skrift, men han kunne ikke blive klog på, hvad der stod. Stykkerne var enten for små eller allerede dækket af mudret jord, som Jakob ikke ville grave i med de bare hænder. Det slog ham, at det lignede en kiste af en slags. En rustik, hjemmelavet kiste af en art, som han ikke lige kunne genkende. Uanset hvad, var det dårligt nyt, for det betød, at man ville være nødt til at stoppe med at grave. Han havde prøvet det mange gange før.


Han havde engang fundet stykker af et skelet, hvilket havde stoppet byggeriet i dagevis, indtil en ekspert med 99% sikkerhed kunne påvise, at skelettet var en mellemstor schæferhund eller et andet husdyr, som en stakkels ejer havde følt sig moralsk forpligtet til at begrave.


‘Det er, hvad man får ud af at ville arbejde ekstra! Tak for lort!’ råbte Jakob.


Han var rasende over, at han nu kunne se frem til et par dage hjemme med dagpenge, som var kutyme ved den slags "fund" i jorden. Han rodede efter sin mobiltelefon i lommen og bandede sagte for sig selv. Hansen ville få en hjerneblødning over endnu en forsinkelse, og det ville gå ud over Jakob, for Hansen efterlevede ikke tesen om, at man aldrig burde skyde budbringeren. Faktisk levede han efter den omvendte regel om, altid at lade det gå ud over budbringeren. Jakob var ingen tøsedreng, så han tog tyren ved hornene - eller prøvede på det, hvis han ellers bare kunne finde sin telefon i bukselommen, hvor tyggegummi, en håndfuld mønter og dankortholderen også boede.


‘Det er ellers et fint hul, som du har fået lavet. Har du lavet det helt alene?’ kom det fra en stemme.


Jakob sprang bagud i forskrækkelse over stemmen, der kom fra et sted bag ham.


Jakob kiggede op. Over ham stod en høj mand i et smukt sort jakkesæt og kiggede ned. Manden var iført helt blanke sko og en meget høj hat, der ligesom skoene og jakkesættet var helt sort. Det eneste, der brød med det sorte, var de lange hvide handsker på hænderne og den hvide halsklud, der sad i en knude omkring mandens hals. Det var surrealistisk at se en mand på en byggeplads i den mundering. Den store mand rakte hånden frem og trak med lethed Jakob op af hullet. Da Jakob stod side om side med manden, var det tydeligt, at manden både var højere og bredere end Jakob. Selv det sorte jakkesæt kunne ikke skjule mandens fysiske størrelse, der var intet mindre end imponerende.


‘Er du stum, eller må du ikke tale for din mester?’ spurgte manden.


Hans ansigt lignede noget, der var støbt i granit.


Kindben, hage, næse og pande var helt symmetriske og selvom Jakob af andre blev beskrevet som en pæn fyr, var han rigeligt bevidst om, at han her stod over for en noget flottere og pænere mand end ham selv. Det fine jakkesæt og hatten var bare en ekstra streg under et ellers tydeligt faktum.


‘Jo, det må jeg godt. Jeg er bare lidt overrasket over at se andre på pladsen.’ svarede Jakob.


Han kiggede over mod skurvognen. Han kunne ikke umiddelbart se en fremmed bil i nærheden.


‘Så det er dig, der har gravet dette fine hul?’ spurgte manden.


Han lod hånden glide hen over et udsnit af renden, som Svigermor næsten var færdig med.


‘Ja, det er mig. Jeg graver huller hver dag, så jeg skal ikke kunne sige, om dette hul er bedre end andre.’ svarede Jakob.


Han var ikke selv imponeret af renden, der lige nu mest af alt lignede et overdimensioneret mudderhul.


‘Jeg er dig evigt taknemmelig, Mester.’ sagde manden.


Han bukkede elegant for Jakob, der rettede på sin selvlysende vest i ren forfængelighed over sin egen mere beskedne påklædning.


‘Jo tak. Jeg er nødt til at få fat i min chef. Jeg må ikke grave ting op, uden at underrette ham om det.’ sagde Jakob høfligt.


‘Hvis det er kisten, som du er bekymret for, så er den snart væk.’ sagde manden.


Han pegede i retning af renden endnu en gang.


‘Bare den ikke er væk, når min chef kommer herud igen.’ sagde Jakob.


Han ville hade at vække Hansen for ingenting. Han missede med øjnene for at få øje på træstykkerne, der af en eller anden årsag så ud, som om de forsvandt dybere ned i jorden. Han tænkte, at regnen gjorde alting vådt og derfor dækkede for de stykker træ, der for et øjeblik siden havde været langt mere tydelige.


‘Lad os give dem to minutter mere. Så er de helt sikkert væk.’ sagde den sortklædte kæmpe.


Han trak et fint lommeur frem fra indersiden af jakkesættet.


Jakob lyttede ikke rigtig til manden, for han havde mere travlt med at følge træstykkerne, der stille og roligt forsvandt fra renden, som blev de suget ned igennem jorden.


‘Nu er de helt væk.’ udbrød Jakob forundret.


Han kastede et ekstra blik mod renden, der nu ikke indeholdt andet end vand og mudder i rigelige mængder.


‘Hvad gør vi nu, Mester?’ spurgte den store mand med ydmyghed i stemmen.


‘Mester? Jeg er ikke mester i noget som helst.’ svarede Jakob.


‘Du er min mester i al evighed, eller i hvert fald til du trækker vejret for sidste gang.’ sagde manden alvorligt.


‘Jeg trænger til noget tørt tøj og en kop kaffe.’ sagde Jakob.


Han orkede ikke at forholde sig til kæmpens vrøvl, men manden fulgte i hælene på Jakob, der gik resolut mod skurvognen med det resultat, at han næsten snublede i mudderet. Den store mand greb fat i ham og bar næsten Jakob igennem mudderet til skurvognen. Da de nåede frem, satte manden Jakob ned igen.


‘Hvad fanden laver du? Jeg kan godt selv gå! Hvem fanden er du?’ råbte Jakob, der var træt, våd og lettere irritabel.


‘Du reddede mig jo ud af kisten, Mester.’ sagde den høje mand.


Han rettede på sit jakkesæt, der trods regnen stadig sad helt perfekt. Faktisk så det slet ikke særlig vådt ud, hvilket undrede Jakob, der mest af alt lignede en druknet mus med selvlysende vest på.


‘Hvilken kiste? Jeg har været på arbejde. Jeg har ikke reddet nogen eller noget. Jeg har måske reddet mig en forkølelse af at stå udenfor, men det er vist alt.’ råbte Jakob.


Den store fremmede mand trak sig lidt tilbage. Han var ikke vant til at blive råbt ad.


‘Jeg var fanget nede i kisten. Du slog hul på kisten og reddede mig. Det skete for ti minutter siden.’ forsøgte manden i en forklarende tone.


‘Var du nede i kisten? Hvad lavede du der? Er du klar over, hvor galt det kunne have gået? Jeg kunne have slået dig ihjel.’ fortsatte Jakob.


Han kunne mærke et raserianfald bygge sig op inde i ham.


‘Nej, det kan du ikke.’ svarede kæmpen.


Han smilede til Jakob med et smil, der ikke hjalp på vreden i Jakob. Smilet var en blanding af overbærenhed, bedrevidenhed og arrogance. Det hidsede virkelig Jakob op!


‘Prøv at høre her. Hvis Svigermor havde sat tænderne i dig, så havde du været færdig på stedet, mester.’ nærmest råbte Jakob.


Han ville finde sig i meget på en regnvåd morgen, men nægtede at stå model til, at Svigermors ære skulle krænkes.


‘Er din svigermor her? Sætter hun også tænderne i folk?’ spurgte manden.


Jakob tabte besindelsen og lod sin højre hånd tale for ham. Den store mand så Jakobs næve komme mod ham og dukkede sig nemt til siden. Fremdriften gjorde, at Jakob tabte balancen og ramte mudderet i et stort vådt plask.


‘Undskyld, Mester. Det var ikke min mening at gøre dig vred.’ undskyldte kæmpen.


Han samlede Jakob op fra mudderpølen og løftede ham ind i skurvognen, hvor den sårede kriger prøvede at genfinde sin stolthed til trods for, at hans krop var dækket af mudder. Jakob satte sig på gulvet efter at have taget en kop kaffe fra den lunkne termokande. Efter en tid fandt han modet til at tale igen. Den store mand stod i hjørnet af skurvognen, som var han en robot, der var gået i stå.


‘Hvordan kunne du være inde i den kiste? Hvor lang tid har du været der?’ spurgte Jakob.


Han var faldet helt til ro. Det var primært kaffen, der havde gjort arbejdet.


‘Min familie slog hånden af mig. De sendte mig i evig forbandelse til et sted uden for lands lov og ret.’ svarede kæmpen.


‘Ja, det er en meget god beskrivelse af Hedehusene.’ kom det tørt fra Jakob.


‘Hvilket år er det, Mester?’ spurgte kæmpen.


Jakob fik kuldegysninger hver gang de to havde øjenkontakt. Han undlod direkte øjenkontakt så meget som muligt, men han var godt opdraget og kunne bare ikke lade være.


‘Det er 2012. Der har været EM i fodbold, hvor Danmark tabte. Der har også været OL, hvor Danmark heller ikke vandt noget.’ svarede Jakob.


Han bandede indvendigt over Tyskland og Portugal, som han bestemt ikke havde været begejstret for over sommeren.


‘142 år, Mester.’ sagde kæmpen i en bedrøvet tone.


‘Jeg er ikke med.’ sagde Jakob.


Han tænkte, at det føltes som 142 år siden, at Danmark sidst havde vundet noget i fodbold.


‘Jeg har været i kisten i 142 år, Mester.’ kom det forsigtigt fra kæmpen.


‘Hvorfor er du ikke død? Du ligner en mand i trediverne.’ spurgte Jakob.


Han var begyndt at blive træt af samtalen. Intet gav mening, men klokken var også mange, og hans krop skreg på søvn.


‘Vi dør aldrig, Mester. ALDRIG!’ snerrede kæmpen ned mod Jakob.


Kæmpens stenansigt ændrede form fra det ene øjeblik til det næste. Øjnene blev røde og selvlysende, øjenbrynene blev mørke og dystre, men vildest af alt var tænderne, der transformerede sig til de længste og mest dræbende hugtænder, som Jakob nogensinde havde set. Ikke at han havde meget erfaring med hugtænder til at begynde med.


Øjeblikket senere transformerede kæmpen sig tilbage til det pæne og maskuline stenansigt.


‘Hvad fanden var det? Jeg havde nær skidt i bukserne.’ klynkede Jakob.


Han rejste sig ved at trække sig op langs en række skabe, der var længst væk fra det hjørne, hvor kæmpen havde taget position i, hvad der pludselig føltes som en meget lille og klaustrofobisk skurvogn.


‘Jeg gør dig ikke noget, Mester. Jeg sværger på min mors ære.’ forsikrede kæmpen.


Han lænede sig mod Jakob, der desperat prøvede at søge tilflugt i et af skabene, der ikke var bygget til andet end jordog betonarbejderens tøj og udstyr. De var bestemt ikke bygget til jord- og betonarbejdere i al almindelighed.


‘Er du vampyr, eller hvad fanden er du?’ råbte Jakob i desperation.


Den store mand stod midt i skurvognen. Han reagerede på Jakobs frygt og holdt armene ud i en slags forsikring.


Han viste med sit kropssprog ingen intentioner om at gøre Jakob fortræd.


‘Vampyr, Nosferatu, Nattens Engel. Kært barn har mange navne, men vi har åbenbart endnu flere, Mester.’ sagde kæmpen.


‘Du er stor som et hus, stærk som en bjørn og har tænder som en stor hvid haj. Er der mere jeg skal vide, inden jeg dør af et hjerteanfald?’ klagede Jakob.


‘Du dør ikke af et hjerteanfald, Mester. Burde vi ikke komme hjem, så du kan få rent tøj på?’ spurgte den store mand.


Han pegede på det beskidte tøj, som Jakob havde glemt alt om.


‘Jo jo, det er nok bedst. Kan du ikke stoppe med at kalde mig for Mester. Jeg hedder Jakob.’


‘Jeg hedder Istvan.’ svarede kæmpen og stak hånden frem.


De to gav hånd, om end Jakob holdt sig på behørig afstand.


‘Hvor bor du henne, Istvan?’ spurgte Jakob.


‘Jeg bor i Transsylvanien, men der er jeg som sagt bortvist fra, så lige nu bor jeg, hvor du bor, Mester.’ svarede Istvan.


Han smilede til Jakob. Det var et smil, der både virkede forkert og uhyggeligt på samme tid.


‘Ja, men så lad os komme hjem, men på EN BETINGELSE!’ krævede Jakob.


‘Ja, Mester?’ svarede kæmpen.


Han åbnede døren og gjorde plads, så Jakob kunne komme ud.


‘Hvis du bider mig, så ryger du fandeme ud!’


‘Det er en aftale, Mester.’ svarede Istvan.


Han studerede Jakob, der slukkede for de tre generatorer, som skabte strøm til alt lyset på den store plads, hvor man kun arbejdede om natten.


De to gik, med behørig afstand til hinanden, hen imod Jakobs bil, der stod alene på den lille parkeringsplads, som var anlagt bag skurvognene på pladsen.


‘Det her er så mit kæreste eje. Det er Lola Corolla. Hun er en ældre dame fra 1996, så pas godt på hende.’ forklarede Jakob.


Han pegede på en af Toyotas mest solgte biler nogensinde, der i dagens anledning blev præsenteret i en kombination af rød og rust, der sjældent havde set sin mage.


‘Det er en fin drosche, Mester. Hvor er hestene henne?’ spurgte Istvan, mens han kiggede sig omkring.


‘De er herinde, og selvom der ikke er mange heste, så har det altid været nok til Lola og mig.’ svarede Jakob.


Han klappede på motorhjelmen til, hvad der engang havde været et udmærket køretøj. Istvan sprang op på kølerhjelmen og satte sig til rette.


Affjedringen i Lolas højre side begyndte straks at klynke lidt over den tunge og hårdhændede behandling. Jakob rystede på hovedet ad den store mand fra Transsylvanien og satte sig ind på førersædet. Der gik et øjeblik, før Istvan fulgte efter og satte sig ind på passagersædet med et skævt smil.


‘Og husk nu, du har lovet ikke at bide mig.’ insisterede Jakob, da han startede bilen.


‘Det er en aftale, Mester Jakob’ svarede Istvan højtideligt.


Han kiggede sig omkring i den lille bil, som han tydeligt fandt ubekvem.


‘Stop! Det er enten Mester eller Jakob. Det er ALDRIG Mester Jakob!’ formanede Jakob.


Han satte Lola Corolla i bakgear, før de to umage bekendte forlod den lille parkeringsplads.

‘Din drosche er meget hurtig, Mester.’ klagede Istvan.


Hans stemme lød panisk. Lola Corolla sneg sig igennem morgentrafikken, der, på grund af et byggeri af omfartsvejen, mest lignede en pølse af metal, der dovent lå over motorvejen med retning mod hovedstaden.


‘Vi kører halvtreds kilometer i timen. Det er meget langt fra hurtigt.’ grinede Jakob.


Han gav en ældre dame i en BMW fingeren, da hun prøvede at snige sig ind foran Lola efter en nedkørsel. Jakob bemærkede, at Istvan noterede sig den fine gestus og nikkede.


‘Jeg har aldrig kørt i så hurtig en drosche før, Mester.’ råbte Istvan, da Jakob igen speedede op for Lola.


Sekundet senere døde farten bag en kø af biler nogle få meter længere fremme.


‘Hvorfor graver din familie dig ned? Var du for grimt klædt på til et bryllup eller hvad?’ spurgte Jakob smilende.


Han pegede på jakkesættet, der stadig sad perfekt på den store mand.


‘Den samtale vil jeg gerne gemme til en anden lejlighed, Mester.’ svarede Istvan indigneret.


‘Hvis jeg er din Mester, så bør du vel svare mig - eller hvordan virker det?’ spurgte Jakob.


Han smilede for sig selv. Det der med at være Mester var måske ikke så tosset endda. Han kiggede op på Istvan, der smilede tilbage med en mund fuld af hugtænder og en snerren, der overdøvede den gennembankede lydpotte på Lola med en hel del decibel.


‘Vi kan også tage den senere.’ sagde Jakob.


Han stoppede med at smile. Det med at være Mester var ikke en skid værd, hvis man spurgte ham.


‘Er vi på vej til dit domicil i den smukke hovedstad?’ spurgte Istvan.


Han havde trukket de frygtelige hugtænder tilbage. Jakob ville ikke foreløbigt vænne sig til, hvor uhyggelig Istvan kunne blive.


‘Ja, hvis du kalder Nørrebro for smuk, og en 2Ver med et lokum, der kun virker hver fjerde gang, for et domicil.’ svarede Jakob.


Han hverken smilede eller kiggede på Istvan. Han havde set nok tænder for resten af morgenen.


‘Det lyder spændende. Så har jeg måske min egen afdeling af huset?’ spurgte Istvan.


Forventningens glæde var ikke til at tage fejl af.


‘Hvilken del af 2V forstod du ikke?’ spurgte Jakob.


Motorvejen endte, og mængden af biler fortsatte ind mod indre by.


‘Jeg forstod hverken 2 eller V. Er det koordinater til dit domicil?’ spurgte Istvan.


Han holdt et fast greb i sikkerhedsselen, der stadig hang og dinglede, da Jakob ikke havde været særlig bekymret for sin medpassagers liv og lemmer, da de havde forladt byggepladsen.


‘Er du rar ikke at lege med selen? Den har det med at falde af, når man hiver for hårdt.’ sagde Jakob.


Han vidste godt, at det måske ikke var det bedste træk ved en sikkerhedsforanstaltning som en sikkerhedssele.


Istvan kiggede ud ad vinduet, da Lola nåede Nørrebro, der som altid så lidt for træt ud til virkelig at være en hip del af København. Det var, som om beboerne og bygningerne ikke helt havde fået snakket sammen om, hvor funky og smart det hele skulle være. Lola sneg sig ind på en parkeringsplads, der altid var ledig om morgenen, men ellers var en fantasi i det store parkeringsteater, der normalt foregik om eftermiddagen. Pladsen lå samtidig lige foran opgangen til det sted, hvor Jakob boede. Det var som en drøm.


‘Så er vi her. Hvad gør vi med dig? Du kan ikke være i lejligheden, når min kæreste kommer hjem.’ prøvede Jakob.


Han kiggede op mod vinduerne på femte, som om han ved magisk kraft kunne udvide sit hjem med en fem-syv værelser uden problemer.


‘Har du en vinkælder eller et skattekammer, som jeg kan hvile mig i for en tid, Mester? spurgte Istvan.


Han fortrak ikke en mine. Det gjorde Jakob imidlertid, da tanken om begge var lige dele absurd og komisk.


‘Jeg tror ikke, du må sove på værtshuset, hvor de gemmer min vin, og jeg er heller ikke overbevist om, at banken ville være vild med at have dig sovende i åbningstiden.’ svarede Jakob med humor.


‘Kan jeg sove i din drosche, Mester?’ spurgte Istvan.


Han gav ikke sådan op, uanset hvor lidt bank og værtshus var villige til at samarbejde.


‘Nej, det går sgu ikke. Du må ud at finde dig et sted at sove.’ sagde Jakob.


Han bekymrede sig ikke helt så meget, som han egentlig burde. Han havde jo et reelt problem med sit nye bekendtskab, men hans hjerne var træt og manglede søvn.


‘Jeg har jo et problem med solen - og den går efter mine beregninger op over husene derhenne om ganske få minutter, Mester.’ svarede Istvan.


Han pegede op på den våde efterårshimmel, der afslørede, at lys og sol var på vej mod landets hovedstad.


‘Solen? Nå for satan. Ja, det er noget lort. Det er ikke bare en myte?’ spurgte Jakob forsigtigt.


‘MIN SJÆL VIL BRÆNDE OP I DET SORTESTE HELVEDE!’ knurrede Istvan.


Hans mund var igen fyldt med de grimmeste hugtænder, Jakob kunne forestille sig.


De selvlysende øjne var på fuldt blus, og Jakob følte sig pludselig som Rødhætte fanget i en gammel rustrød Toyota.


‘Rolig nu. Du kommer bare med op. Jeg skal bare lige tænke lidt.’ forsikrede Jakob.


Han steg ud af Lola i en fart, der var enhver racerkører forundt. Istvan steg besværet ud af bilen og smækkede døren med et drøn, der fik Lola til at brokke sig endnu engang.


Hun var ikke særlig imponeret af Jakobs nye ven.


Døren til opgangen lukkede sig bag dem, netop som solen stod op over husgavlen og mindede alle om, at den sagtens kunne give lidt dagslys fra sig, selv om vinter og mørke bankede på. De to mænd klatrede op på femte sal i hvert deres tempo. Jakob slæbte som altid fødderne op ad de mange trapper, mens Istvan nærmest fløj over trinene med samme lethed, som han havde udvist på den mudrede byggeplads.


‘Du ved godt, at du før eller siden redder dig en omgang tæsk, når du blærer dig på den måde.’ prustede Jakob, da de nåede femte sal.


‘Hvem skulle kunne tæske mig?’ spurgte Istvan.


Han smilede ned til Jakob, der med sine sølle 185 centimeter, rodede i samtlige lommer efter en nøgle til lejligheden. Efter et par sekunder kunne Jakob låse dem ind i lejligheden.


Han lod Istvan stå i gangen, mens han trak persienner og gardiner for i køkkenet, stuen og det lille soveværelse, der udgjorde en billig, men gammel andelslejlighed, som Jakob havde kaldt sit hjem i mere end fire år.


‘Så er kysten klar.’ kaldte Jakob.


Han vinkede Istvan ud i køkkenet, hvor han fandt et glas frem til sig selv.


‘Kan man virkelig se kysten heroppefra, Mester? spurgte Istvan.


Han fristede dog ikke skæbnen ved at kigge ud ad vinduet, der var dækket af sorte persienner og nogle stribede gardiner, der pludselig havde indfundet sig i Jakobs lejlighed. Dette var sket kort tid efter, at Jakobs civile status var gået fra "single" til "i et forhold".


‘Øh nej, men man kan se tagene fra de omkringliggende bygninger.’ svarede Jakob.


Han åbnede køleskabet for at finde lidt drikkevarer.

